作者:無名氏
標題:賀新郎
內容:賀鵲冰簷繞。伴華堂、兩催妝束，音傳青鳥。瑞氣沉煙金鴨嫋。脆管繁弦迭奏。擁出個、仙娥窈窕。秋水芙蓉相映照。算人間、天上真希少。肌玉潤，臂金瘦。仙郎況是青春調。向鴛鴦、彩絲結就，同心巧。料想梅花先得了。昨夜一枝開早。無地著、許多歡笑。準擬計臺魁鶚表。著青衫、躍馬長安道。一百歲，一雙好。